讀史
作者：范成大
朝代：宋

paragraphs: 登壇策劉項，卧廬料曹孫。
探懷取事業，一一如印圈。
英豪蓋天資，八極入控摶。
由來事成毀，只繫手覆翻。
玉虹朝貫日，劍氣夜燭天。
雖欲避功名，何處蟄龍鸞。
我生後千載，愚暗難具言。
長大但食粟，閔凶不能文。
麥豆已難辨，楣梲固不分。
抱甕灌圃畦，截竿避城門。
智略類如此，何以超籬籓。
龜刳始神筴，木斷方犠尊。
朝市有機穽，冠裳或鉗髠。
茲事定不暗，吾其老泥蟠。
敢云善用短，聊復强自寬。